Afrikaans is groot: Hier is Minki se ‘breek-my-hart-brief’Armand Aucamp en Minki van der Westhuizen, die seremoniemeesters by vanjaar se konsert (Foto: Facebook) Die Afrikaans is groot-bestuur het vandeesweek gesê hy het op groot aandrang besluit om die brief wat Minki van der Westhuizen tydens dié konsertreeks voorgelees het, algemeen bekend te maak. Van der Westhuizen, wat saam met die akteur Armand Aucamp as seremoniemeester by die konsert opgetree het, het dié brief voorgelees voordat Corlea haar liedjie, “Breek my hart”, gesing het. “Ná die konserte het ons verskeie boodskappe ontvang en derhalwe besluit om dié brief te plaas,” het die bestuur van die konsert op Facebook gesê. Die brief is geskryf deur Barry Pretorius, regisseur van die Afrikaans is groot-konsertreeks. Dié konsertreeks is pas in Gauteng voltooi, maar Wes-Kaapse aanhangers daarvan kan uitsien na twee aanbiedings volgende jaar in Kaapstad. Dié konserte word volgende jaar op 16 en 17 Maart by die Grand West Casino gehou. Kaartjieverkope vir die Wes-Kaapse konserte het op 23 November geopen. Konsertgangers sal egter moet spring aangesien sommige vertonings op dié datums reeds uitverkoop is. Hier is die brief: Hallo my sielsgenoot, my lewensdroom, my begin en my einde Ek skryf hierdie brief, maar watter adres sit ek op hierdie koevert? Wat kos ’n posseël na die hemel? Hoe weet ek die posman sal hierdie brief by jou aflewer – die een wat nou by God leef. Kom tog terug, al is dit net vir 5 minute sodat ek jou van voor af weer kan vashou. Kom terug, al is dit net vir een beker koffie, sommer in die kombuis by die groot donkerhout-tafel. Kom tog terug en breek my hart, seblief, sodat ek van voor af weer lief kan wees. Liefde Ekke